
	Αφιέρωμα στον ποιητή

Τίτο Πατρίκιο
στο Σπίτι της Κύπρου

Την Τετάρτη 29 Μαΐου 2019, παρουσία του Πρέσβη της Κυπριακής Δημοκρατίας κ. Κυριάκου Κενεβέζου και πολλών ανθρώπων από τον χώρο των Γραμμάτων και των Τεχνών, το Σπίτι της Κύπρου, διοργάνωσε μεγάλο «αφιέρωμα στον κορυφαίο ποιητή Τίτο Πατρίκιο», το οποίο πραγματοποιήθηκε στο πλαίσιο της εικαστικής έκθεσης «Ποίηση και Ζωγραφική, Τίτος Πατρίκιος».
«Το αφιέρωμα καλύπτει ένα ευρύ φάσμα για το συγγραφικό έργο του Τίτου Πατρίκιου,  φωτίζοντας τα διάφορα νήματα της σκέψης του»  είπε η Μορφωτική Σύμβουλος δρ Νάντια Στυλιανού, καλωσορίζοντας τους ομιλητές και τους παρευρισκόμενους, η οποία είχε αναλάβει και τον συντονισμό της εκδήλωσης. 

Η φιλόλογος, ερευνήτρια κ. Ελένη Αντωνιάδου μίλησε με θέμα, «Ο Τίτος Πατρίκιος και ο κόσμος των πραγμάτων». Στην εισήγησή της, παραθέτοντας χαρακτηριστικά αποσπάσματα από το έργο του ποιητή, ανέλυσε «τον τρόπο που εξηγεί ο ποιητής το ανεξήγητο της ποίησης, παρατηρώντας τα πράγματα και χρησιμοποιώντας τα σύνεργα του υλικού κόσμου σε όλες τις φάσεις της ποιητικής του δημιουργίας».
Με θέμα  «Τα γράμματα του Στρατή Τσίρκα στον Τίτο Πατρίκιο» μίλησε ο Καθηγητής Νεότερης Ιστορίας Πανεπιστημίου Νεάπολις Πάφου, πρώην Πρέσβης της Κυπριακής Δημοκρατίας, κ. Γιώργος Γεωργής. «Η αλληλογραφία Στρατή Τσίρκα-Τίτου Πατρίκιου από τον Ιούνιο 1957 έως τον Ιανουάριο 1958 καλύπτει μια περίοδο ιδιαίτερα σημαντική τόσο για την αριστερά, στην οποία είναι ενταγμένοι και οι δύο όσο και για τους ίδιους» είπε ο κ. Γεωργής. Ανέφερε ότι «οι επιστολές του Τσίρκα προς τον Πατρίκιο έχουν όλες σχέση με το αριστερό περιοδικό “Επιθεώρηση Τέχνης”» και επισήμανε «ότι το περιεχόμενο των επιστολών αποδεικνύει την εκτίμηση του Τσίρκα προς τον Πατρίκιο αλλά και τον ηγετικό ρόλο του ποιητή στην έκδοση του περιοδικού, κάτι που ο ίδιος δεν έχει προβάλει». 
«Ζωγραφίζοντας τον Τίτο Πατρίκιο» ήταν ο τίτλος της εισήγησης του ποιητή, Προέδρου της Εταιρείας Συγγραφέων, κ. Γιώργου Χουλιάρα ο οποίος ανέδειξε τη σχέση λογοτεχνίας και ζωγραφικής μιλώντας για τις τεχνοτροπίες που χρησιμοποιεί ο Τίτος Πατρίκιος στο πολυσύνθετο έργο του και υπογράμμισε ότι ο ποιητής «μιλά και κρύβεται μέσα από τα ποιήματά του, ζωγραφίζει τον εαυτό του, αλλά μ’ έναν τρόπο τόσο απλό που γίνεται σύνθετος. Με τρόπο σαφή που διαρκώς υπεκφεύγει».
«Με την αμεσότητα και την επιγραμματικότητά της, η γραφή του Πατρίκιου έφερε την ποιητική μεταφορά και την αφαίρεση, και δι’ αυτών την ιστορική και υπαρξιακή σκέψη, την αυτογνωσία στην πιο απλή γλώσσα που μπορεί η ποίηση. Το έργο του πείθει όσο πολύ λίγων, ελάχιστων ποιητών» είπε ο κριτικός λογοτεχνίας, δοκιμιογράφος και δημοσιογράφος, κ. Δημήτρης Ραυτόπουλος στη σύντομη παρέμβασή του.
Μετά το πέρας των εισηγήσεων οι φοιτητές, Αθηνά Μισεγιάννη, Ελένη Νικολάου, Σοφία Σουλιώτη, Άγγελος Τσουκάτος, και Λουσίν Φισντακτζιάν, οι οποίοι συμμετέχουν με έργα τους μαζί με 20 φοιτητές ακόμη, στην έκθεση «Ποίηση και Ζωγραφική, Τίτος Πατρίκιος», έκαναν σύντομη αναφορά για την εμπλοκή τους στην καλλιτεχνική διαδικασία και τον τρόπο που ο καθένας εμπνεύστηκε από το ποιητικό έργο του Τίτου Πατρίκιου.

Η εκδήλωση ολοκληρώθηκε με την αντιφώνηση του Τίτου Πατρίκιου ο οποίος εκφράζοντας τη συγκίνηση και τη χαρά του για το αφιέρωμα αναφέρθηκε σε γεγονότα που σημάδεψαν τη ζωή και το έργο του.

